b"\n_START_ARTICLE_\nDuplica\n_START_PARAGRAPH_\nDuplica, naselje in krajevna skupnost na desnem bregu Kamni\xc5\xa1ke Bistrice v ob\xc4\x8dini Kamnik._NEWLINE_Nekdanja vas na obrobju Kamni\xc5\xa1koobbistri\xc5\xa1kega polja je \xc5\xbee pred drugo svetovno vojno zrasla v pomembno industrijsko naselje okoli Tovarne pohi\xc5\xa1tva Remec kasnej\xc5\xa1e tovarne pohi\xc5\xa1tva Stol._NEWLINE_Za\xc4\x8detki industrijalizacije segajo v \xc4\x8das pred prvo svetovno vojno. Ob tovarni lepenke in manj\xc5\xa1i hidroelektrarni Habat-Sales postavljenima 1904, je Ivan Bahovec 1910 postavil \xc5\xbeago na vodni pogon in parketarno, ki je izdelovala stole in furnir. Iz tega se je 1921 razvila tovarna upognjenega pohi\xc5\xa1tva Remec&CO, leta 1945 pa so nacionalizirano tovarno preimenovali v tovarno Stol.\n_START_SECTION_\nZgodovina\n_START_PARAGRAPH_\nDuplica je staro naselje, a se v ohranjenih arhivskih listinah prvi\xc4\x8d omenja \xc5\xa1ele leta 1415. Takrat je vojvoda Ernest \xc5\xbdelezni podelil Juriju Gu\xc5\xa1stanjskemu, de\xc5\xbeelnemu upravitelju na Kranjskem, razne fevde, proste po smrti\xc2\xa0\xc2\xbbPeterleina\xc2\xab\xc2\xa0iz Kamnika, med njimi tudi kmetiji v Duplici (Dewplicz), na katerih sta bila Lovre in Petric. V za\xc4\x8detku 15. stoletja so tu imeli sede\xc5\xbee razni manj\xc5\xa1i vitezi ali morda oboro\xc5\xbeeni hlapci fevdalcev; eden je bil Jakob iz Duplice, ki je leta 1421 dobil od de\xc5\xbeelnega kneza v fevd tretjino dvora v Plekerju na Bistrici pred mestom Kamnikom, drugo tretjino pa je dobil v fevd Martin iz Duplice z \xc5\xbeeno Dorotejo.\n_START_SECTION_\nNOB\n_START_PARAGRAPH_\nDupli\xc5\xa1ka partizanska skupina je 27. julija 1941 izvedla ve\xc4\x8d akcij. Radomeljska \xc4\x8deta je 3. septembra 1941 po\xc5\xbegala tovarno Remec & CO in jo za dalj \xc4\x8dasa onesposobila. Ve\xc4\x8d sabota\xc5\xbenih akcij je na Duplici izvedla tudi \xc5\xa0landrova brigada. V letih 1942 in 1943 je na Duplici delovala\xc2\xa0\xc2\xbbpartizanska tehnika\xc2\xab, kakor so imenovali tiskarne.\n_START_SECTION_\nIzvor krajevnega imena\n_START_PARAGRAPH_\nKrajevno ime je verjetno izpeljano iz besede dupl'\xd1\x8c, ki se je v slovenskem rednem jezikovnem razvoju razvilo v d\xc3\xbapelj v pomenu votel ali iz s tem sorodnega ob\xc4\x8dnega imena dupl\xd1\x8c ali dupl'\xc3\xa1, d\xc3\xbaplja v pomenu zijavki podobna votlina. Duplica je torej krajkjer so duplje, to je verjetno zemeljske udrtine, doli ali jame. V starih listinah se kraj omenja leta 1415 Dewplicz, 1496 Dupplicz in leta 1601 Duplize."